Cyril: ‘Beleggings nodig om lewensgehalte te verbeter’ | Netwerk24
Deur Sarel van der Walt 14 Oktober 2019 11:22
So sê pres. Cyril Ramaphosa is sy jongste weeklikse nuusbrief From the Desk of the President.
Die president het sy nuusbrief uit Londen gestuur waar hy Maandag die hoofspreker op ’n Afrikaberaad van die finansiële dagblad The Financial Mail was.
Ramaphosa sê hoewel die beraad ver van die huis af is, is die beraad belangrik om die lewe van Suid-Afrikaners te verbeter.
Sakelui, beleggers en besluitnemers het die beraad bygewoon wat die sesde keer aangebied is.
“In alles wat ons doen om die ekonomie te laat groei is die doelwit om die lewe van Suid-Afrikaners te verbeter.
“Ons wil ’n inklusiewe ekonomie skep wat ’n groot invloed sal hê op die lewensgehalte van die armes en die werkersklasmense in die land.”
Hy sê sy regering probeer nie net werkgeleenthede skep nie, maar wil ook die lewenskoste verlaag. Dit sluit in laer pryse vir elektrisiteit, data, openbare vervoer, gesondheidsorg en onderwys.
Ramaphosa skryf om die ekonomie te laat groei is beleggings nodig.
“Ons gebruik elke moontlike geleentheid om met beleggers te praat oor die goeie sakegeleenthede wat Suid-Afrika en die res van Afrika bied.”
Ten einde beleggings te lok, moet Suid-Afrika dit makliker maak om sake hier te doen.
Die president sê dit is veelseggend dat Suid-Afrika se plek op die Wêreld- Ekonomiese Forum se mededingendheidsverslag vir 2019 met sewe plekke verbeter het. “Dit is ’n merkwaardige prestasie in so ’n kort tydperk.”
Behalwe dat dit baie belangrik is om regstreekse buitelandse beleggings te lok, is dit net so belangrik dat die land ’n generasie nuwe Suid-Afrikaanse maatskappye op die been bring.
“Die beste manier om armoede te pak en werkgeleenthede te skep is om ekonomiese geleenthede in townships en landelike gebiede te skep. Dit sal mense in staat stel om hul eie ondernemings te begin,” sê Ramaphosa.
“Ons is besig om dit makliker te maak om ondernemings te begin, eiendom te registreer, konstruksiepermitte te bekom, belasting te betaal en oor grense heen sake te doen.
“Om doeltreffendheid te bevorder, verkort ons die tyd waarin lisensies en permitte bekom word,” skryf die president.
“Tegnologie bied groot geleenthede om koste te verminder en doeltreffendheid te bevorder. Besoekers aan ons land sal byvoorbeeld binnekort aanlyn aansoek om visums kan doen.”
Meer oor: Ekonomie | Ramaphosa | Nuusbrief
Ramaphosa in Londen vir Afrika-beraad